Hoe sê jy vir iemand, "alles is OK" as dit nie is nie? Hoe bemoedig jy vir iemand as jy soms self voel daar kom nie 'n einde aan ellende nie?
Ek besef vandag, dis maklik om te praat uit die gemaksone van genoeg. Genoeg kos, genoeg geld, genoeg klere, genoeg gesondheid, genoeg van alles. Ek wil nie eers verwys na oorvloed nie.
'n Man los sy vrou en kinders en laat haar aan haar eie lot oor. Elke nuwe dag wat aanbreek trompetter 'n dag nader dat sy binnekort geen dak oor haar en haar kinders se koppe sal hê nie.
Eendag sal ons waarskynlik besef dat dit juis die tyd was dat God ons in Sy arms gedra het. God staan nie koud teenoor ons nie. Ons het ongelukkig nie die vermoë om dit altyd te verstaan nie. Ons besef nie dat ons trane Sy kleed deurweek nie, dat Hy ook empatie het met ons omstandighede nie. Hy het reeds op Golgota bewys dat Hy lief is vir ons. Ons kan God nooit ten volle verstaan nie, maar wanneer daar niks hoop oorbly behalwe God se genade nie sal Hy ons die krag gee om deur ons situasie te kom. Die moed en vrede wat by tye oor jou spoel is maar net God wat jou 'n drukkie gee voor Hy jou verder dra.